**Հանս Հենրիկ Եգեր** (նորվ.՝ Hans Henrik Jæger, 2 սեպտեմբերի, 1854, Դրամեն – 8 փետրվարի, 1910, Քրիստիանիա), նորվեգացի գրող, փիլիսոփա և անարխիստ քաղաքական ակտիվիստ, ով եղել է Օսլոյում (այն ժամանակ՝ Քրիստիանիա) հիմնադրված բոհեմական խմբի անդամ, որ կոչվում էր Քրիստիանիայի բոհեմականներ։

Կենսագրություն
--------------

Հանս Հենրիկ Եգերը ծնվել է 1854 թվականի սեպտեմբերի 2-ին Դրամեն քաղաքում, սակայն իր մանկության մեծ մասն անցկացրել է Բերգենում։ 1967-1874 թվականներին եղել է նավաստի։ 1875 թվականին նա ավարտել է համալսարանը։ Մի որոշ ժամանակ աշխատել է որպես խորհրդարանական թղթակից։ Սովորել է փիլիսոփայություն, հետաքրքրություն է ցուցաբերել Կանտի, Հեգելի և Ֆիխտեի փիլիսոփայական հայացքների նկատմամբ։ Ծանոթ է եղել նկարիչ Էդվարդ Մունկի հետ, եղել է նրա ընկերը։ Մունկն ստեղծել է Եգերի մի քանի դիմանկարներ։

Ստեղծագործություն
-----------------

1878 թվականին Հանս Հենրիկ Եգերի ընկերը՝ Գունար Հեյբերգը, հրատարակել է Եգերի փիլիսոփայական աշխատությունը, որում նա քննադատել է Կանտին իր *պրակտիկ իդեալիզմի* համար։ Դեռ ուսանողական տարիներին Հանս Հենրիկ Եգերը դարձել է դետերմինիզմի գաղափարների կողմնակից, ինչպես նաև հայտարարել է, որ չի ընդունում բարոյականությունն ու կրոնները։ Նա դեմ է հանդես եկել նաև ամուսնությանը, որը համարել է սոցիալական անհավասարության աղբյուր, եղել է ազատ սիրո ու սոցիալիզմի կողմնակից։ Եգերն անդամակցել է նորվեգական բոհեմական խմբակին, որ կոչվել է «Քրիստիանիայի բոհեմ» (նորվ.՝ Kristianiabohêmen):

Հանս Եգերը նախ հրատարակել է «Օլգա» (1883) և «Մտավոր գայթակղություն» (նորվ.՝ En intellektuel Forførelse, 1884) պիեսերը, ապա «Քրիստիանիայի բոհեմի կյանքից» (նորվ.՝ Fra Kristiania-bohemen, 1886) վեպը, որն արգելվել է ու բռնագրավվել, իսկ Եգերն ինքը դատապարտվել է վաթսունօրյա բանտարկության։ Դատարանում նրա արտասանած պաշտպանական ելույթը հետագայում տպագրվել է (նորվ.՝ Min forsvarstale i høyesterett): Վեպին կցված է նաև Եգերի «Բոհեմի էրոտիկ խոստովանությունները» (նորվ.՝ Bohemens erotiske bekjennelser, 1893-1903) եռահատոր աշխատությունը։

Իր կյանքի վերջին տարիներին Հանս Եգերն զբաղվել է ավելի շատ հրապարակախոսությամբ. նա հեղինակել է «Անարխիզմի աստվածաշունչը» (նորվ.՝ Anarkiets bibel, 1906) և «Սոցիալիզմի այբբենարան» (նորվ.՝ Socialismens ABC; 1906-1910, անավարտ) երկերը։

Ծանոթագրություններ
------------------

1. ↑  *Bibliothèque nationale de France* data.bnf.fr (ֆր.): տվյալների բաց շտեմարան — 2011.
2. 1 2  Բրոքհաուզի հանրագիտարան (գերմ.)
3. 1 2  Proleksis enciklopedija, Opća i nacionalna enciklopedija (хорв.) — 2009.
4. ↑  Hans Jaeger and the Kristiania-bohemes
5. ↑  Anarkiets bibel

Արտաքին հղումներ
----------------

* \* Hans Jæger Page Արխիվացված 2005-10-27 Wayback Machine at the Anarchist Encyclopedia
* Եգերի գրքերի թվայնացված տարբերակները Նորվեգիայի Ազգային գրադարանի կայքում

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Հանս Եգեր» հոդվածին։ |

|  |  |  |  |  |  |  |  |
| --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Բառարաններ և հանրագիտարաններ | Բրիտանիկա · Բրոքհաուս · Մեծ նորվեգական |
|  |
| 

|  Չափորոշչային վերահսկողություն |
| --- |
|  |
| BIBSYS: 90114214 · BNF: 134853735 · GND: 118121227 · ICCU: UBOV024898 · ISNI: 0000000077169710 · LCCN: n88667130 · NKC: hka2014821181 · NTA: 136483496 · SUDOC: 035597429 · VIAF: 107037771 · WorldCat VIAF: 107037771 |

 |

 |